Suomen Atlantti-Seura

Suomen Atlantti-Seura ry (, ) on avoin ja puoluepoliittisesti riippumaton suomalainen kansalaisjärjestö. Sääntöjensä mukaan seura edistää "euro-atlanttista, erityisesti Natoon ja Euroopan unioniin liittyvää ulko- ja turvallisuuspoliittista keskustelua, tutkimusta ja koulutusta Suomessa". Seura toimii kohtaamispaikkana ulko- ja turvallisuuspolitiikasta kiinnostuneille suomalaisille. Se tarjoaa foorumin transatlanttisten kysymysten käsittelylle Suomessa. Tarkoituksensa toteuttamiseksi seura järjestää keskustelutilaisuuksia ja seminaareja ajankohtaisista aiheista sekä harjoittaa julkaisu- ja koulutustoimintaa. Suomen Atlantti-Seura on perustettu 16. joulukuuta 1999. Järjestön puheenjohtaja on Liisa Jaakonsaari.

Organisaatio 
Suomen Atlantti-Seuralla on puheenjohtaja, kaksi varapuheenjohtajaa, hallitus ja pääsihteeri. Seuran puheenjohtajana toimii ministeri Liisa Jaakonsaari. Varapuheenjohtajina toimivat ministeri Pertti Salolainen ja EU- ja ulkopolitiikan asiantuntija Jari Haapiainen. Pääsihteerinä toimii VTM Terhi Suominen.

Seuran vuoden hallitukseen kuuluvat vuonna 2023 ulkoministeriön poliittisen osaston osastopäällikkö Piritta Asunmaa, Puolustusvoimien kansainvälisen keskuksen johtaja, everstiluutnantti Niclas L. von Bonsdorff, Helsingin yliopiston tutkijakollegiumin johtaja, professori Tuomas Forsberg, kansanedustaja Atte Harjanne, puolustusministeriön puolustuspoliittisen osaston osastopäällikkö Janne Kuusela, kansanedustaja, kyberturvallisuuden työelämäprofessori ja sotatieteiden tohtori Jarno Limnéll, Helsingin Sanomien päätoimittaja Laura Saarikoski, TELAn toimitusjohtaja Suvi-Anne Siimes, Euroopan parlamentin jäsen Henna Virkkunen ja senior adviser Stefan Wallin.

Suomen Atlantti-Seuran ensimmäisenä puheenjohtajana toimi ministeri Jaakko Iloniemi (1999–2001). Häntä seurasivat tehtävässä ministeri Paavo Rantanen (2002–2004) ja Elinkeinoelämän Valtuuskunta EVAn johtaja, tohtori Risto E. J. Penttilä (2005–2008). Ministeri Liisa Jaakonsaari on toiminut seuran puheenjohtajana vuodesta 2009 lähtien. Suomen Atlantti-Seura on kutsunut kunniapuheenjohtajikseen ministeri Jaakko Iloniemen ja ministeri Paavo Rantasen.

Puheenjohtajat 
Jaakko Iloniemi 1999–2001
Paavo Rantanen 2002–2004
Risto E. J. Penttilä 2005–2008
Liisa Jaakonsaari 2009–

Jäsenet 
Suomen Atlantti-Seurassa on yli tuhat jäsentä. Eri yhteiskunnan aloja edustavaa jäsenkuntaa yhdistää kiinnostus transatlanttisiin ulko- ja turvallisuuspolitiikan kysymyksiin. Seuralla on alle 35-vuotiaille jäsenilleen Suomen Atlantti-Seuran Nuoret -verkosto, johon kuuluu noin 150 nuorta.

Yhdistykseen varsinaiseksi jäseneksi voidaan hyväksyä henkilö, joka hyväksyy yhdistyksen tarkoituksen. Kannattavaksi jäseneksi voidaan hyväksyä yksityinen henkilö tai oikeuskelpoinen yhteisö, joka haluaa tukea yhdistyksen tarkoitusta ja toimintaa. Varsinaiset jäsenet ja kannattavat jäsenet hyväksyy hakemuksesta yhdistyksen hallitus.

Kansainvälinen toiminta 
Suomen Atlantti-Seura on Atlantic Treaty Associationin (ATA) jäsen. ATA on 37 kansallisen Atlantti-Seuran sateenvarjojärjestö, joka on perustettu vuonna 1954. ATAn varsinaisia jäseniä ovat Naton jäsenmaiden Atlantti-Seurat ja liitännäisjäseniä Naton rauhankumppanuusmaiden Atlantti-Seurat. Suomen Atlantti-Seurasta tuli liitännäisjäsen Budapestissä vuonna 2000 järjestetyssä ATAn 46. yleiskokouksessa. Suomen Atlantti-Seura osallistuu aktiivisesti kansainväliseen ATA-verkoston toimintaan ja muiden Atlantti-Seurojen järjestämiin tapahtumiin. ATAn sihteeristö sijaitsee Brysselissä ja sen puheenjohtajana toimii Jim Townsend, joka on mm. entinen Yhdysvaltain apulaispuolustusministerin sijainen.

Lähteet

Aiheesta muualla 
Suomen Atlantti-Seuran verkkosivut
Suomen Atlantti-Seuran puheenjohtaja Liisa Jaakonsaarelle ministerin arvonimi 11.12.2020
Pääministeri Antti Rinteen puhe Suomen Atlantti-Seuran syyskokouksessa 7.11.2019
Ruotuväki: Suomen Atlantti-Seura juhlii tänä vuonna 20-vuotispäiviään. 8.11.2019
Keskisuomalainen: Vahvempi puolustuspelote ja parempi ennakkosuunnittelu olisivat Nato-jäsenyyden suurimmat hyödyt, arvioi Suomen Atlantti-Seuran raportti 29.5.2019
Demokraatti: Nato-jäsenyyden suurimmat hyödyt olisivat vahvempi puolustuspelote ja parempi ennakkosuunnittelu 29.5.2019
Forssan Lehti: Raportti: Suomalaisten tuki Nato-jäsenyydelle on vakiintunut 20–30 prosenttiin, Venäjä pyrkii heikentämään lännen yhtenäisyyttä 29.5.2019
Lapin Kansa: Suo­ma­lais­ten tuki Na­to-jä­se­nyy­del­le on va­kiin­tu­nut 20–30 pro­sent­tiin, Venäjä pyrkii hei­ken­tä­mään lännen yh­te­näi­syyt­tä 29.5.2019

Suomalaiset poliittiset järjestöt
Nato